Artă a sunetelor, muzica este o formă de exprimare specifică omului, un limbaj prin care acesta își comunică ideile, sentimentele, aspirațiile, experiența de viață într-o manieră distinsă. De aceea are nevoie de un cod special, de organizare, de reguli și criterii proprii.

Modalitățile de exprimare sunt diverse, precum diverse sunt și genurile și stilurile cunoscute de-a lungul timpului. Fie că este cultă, religioasă, ușoară sau populară, muzica ne transmite trăiri deosebite, o sensibilitate care unește suflete și spirite în aceeași armonie universală.

În practica muzicală, omul folosește vocea, un dat natural pe care l-a cizelat și l-a transformat în artă, dar folosește și instrumente muzicale create de el și menite a îmbogăți paleta coloristică sonoră (timbrală).

Cultivarea și perfecționarea continuă a practicii muzicale sunt esențiale pentru exprimarea cât mai artistică a conținutului unui cântec (piesă muzicală), pentru realizarea educației etice și estetice. […]

Vocea umană este instrumentul cel mai sensibil, pe care trebuie să îl cultivăm cu mare grijă pentru a putea reda întreaga complexitate a muzicii.



În studiul vocal trebuie urmăriți toți parametrii melodiei, identificați cu însușirile sunetului muzical: înălțime, durată, intensitate, timbru.

Înălțimea se referă la calitatea sunetului de a fi mai grav (jos) sau mai acut (înalt), după numărul de vibrații pe secundă (frecvența) produs de coardele vocale. În funcție de această calitate, ambitusul unei voci (scara muzicală cuprinsă între sunetul cel mai grav și sunetul cel mai acut) poate fi mai mare sau mai mic, diferit de la persoană la persoană. Exerciții speciale (vocalize) pot mări această întindere vocală. De asemenea, putem distinge pe acest ambitus registrele vocale: grav, mediu, acut.

Durata se referă la calitatea sunetelor de a fi produse neîntrerupt pe o perioadă mai scurtă sau mai lungă de timp, realizată prin emiterea cu suflu continuu. Și în acest caz, exerciții speciale pentru respirație (conducerea și stăpânirea coloanei de aer ce iese din plămâni și pune în mișcare corzile vocale) pot duce la mărirea capacității de prelungire a sunetelor.

Intensitatea sunetelor muzicale depinde de forța cu care coloana de aer este dirijată spre corzile vocale. Efectele de tare și încet pot fi diversificate cu o seamă de tehnici pentru atacul și susținerea sunetelor. De asemenea, există vocalize speciale care îmbunătățesc acest parametru vocal.

Înainte de a începe cântarea propriu-zisă, fie individual, fie în cor, este bine să exersezi câteva formule de vocalize, care au menirea de a-ți „încălzi” și de a-ți dezvolta vocea. [...]

Proprietatea sunetelor muzicale de a se deosebi după sursa care le produce reprezintă timbrul. […]

Timbrul vocal poate fi deosebit între vocile soliste, sau poate constitui timbrul unei formații corale (grup vocal). […]

1. Femei:
   1. soprană;
   2. mezzosoprană;
   3. alto.
2. Bărbați:
3. tenor;
4. bariton;
5. bas.
6. Formații
7. cor de voci egale (copii, bărbați, femei), fără acompaniament;
8. cor mixt fără acompaniament;
9. cor de voci egale (copii, bărbați, femei), cu acompaniament;
10. cor mixt cu acompaniament.

[…]

Istoria culturii românești

|  |  |  |  |
| --- | --- | --- | --- |
| Numele | Anul nașterii | Activitate profesională | Compoziții |
| George Enescu | 1881 | Compozitor, violonist, pianist, dirijor și profesor | Poema română, Rapsodiile române nr. 1 și 2, opera Oedip, Impresii din copilărie etc. |
| Nicolae Oancea | 1893 | Profesor de liceu, dirijor | Cântece populare românești, Are mama fată mare, La țară, La horă-n sat etc. |
| Gheorghe Danga | 1905 | Compozitor, dirijor | Sârba-n căruță, Sârba fetelor, Bade, bădișor, Rea de plată etc. |
| Ion Popescu-Pasărea | 1871 | Compozitor | Cântările Sfintei Liturghii, Prohodul, Tropare etc. |

(Adaptat după *Educație Muzicală, Manual pentru clasa a IX-a*, Sofica Matei, Mihaela Marinescu)